Es relacionen les reclamacions que han tingut entrada des del Ple que va tenir lloc el passat 7 de maig, que són les que els corresponen els números 212/2020 a 215/2020 i es dóna compte al Ple de les actuacions realitzades de conformitat amb la valoració de les admissions que s'ha dut a terme.
Es dona per llegida l'acta de la sessió del dia 30 d'abril de 2020, corresponent a les sessió dissetena del Ple de 2020.
La secretària tècnica relaciona els diferents apartats que s'han elaborat de la Memòria de la Comissió 2019, elaborada de conformitat amb el què preveu la normativa i informa dels propers tràmits que es duran a terme a fi de tramitar l'encàrrec de serveis per a la seva maquetació, edició i impressió.
La Proposta de resolució de desestimació i pèrdua parcial de l'objecte de la Reclamació 137/2020, elaborada pel senyor Josep Mir, interposada contra l'Institut Barcelona Esports i l'Ajuntament de Barcelona en el marc de la qual es reclama conèixer el llistat complet de les actuacions de mitjana i petita incidència que ja es coneixia el 2019, recull els antecedents de fet i les actuacions dutes a terme que permeten finalitzar per pèrdua sobrevinguda de la reclamació atès que l'Ajuntament ha facilitat una part de la informació sol·licitada i correspon desestimar la resta de la informació tenint en compte que encara no en disposa i per tant no és informació actualment existent.
La Proposta de resolució d'estimació i pèrdua parcial de l'objecte de la Reclamació 138/2020, de la qual n'és el ponent el senyor Josep Mir, interposada contra l'Ajuntament de Barcelona, en el marc de la qual es reclama conèixer l'import dedicat a l'eliminació de barreres arquitectòniques per l'Institut Barcelona Esport en els centres esportius municipals de Barcelona, des de 2010 i fins a 2019, ambdós inclosos, recull la fonamentació del sentit estimatori parcial de la resolució respecte la informació reclamada únicament per al període 2010-2014 i en canvi, finalitzar per pèrdua de l'objecte respecte la informació que sí que ha estat facilitada que és la corresponent al període que comprèn els anys 2015 a 2018.
La Proposta de resolució de finalització per inadmissió de la Reclamació 163/2020, de la qual n'és el ponent el senyor Josep Mir, interposada contra l'Escola Diputació de Barcelona, en el marc de la qual es reclama la relació de despeses escandallades, amb el detall suficient per a poder comprovar el cost real per alumne de les activitats curriculars que es paguen directament a l'Escola Diputació de Barcelona, recull la fonamentació de la inadmissibilitat de la reclamació, atès que ha estat presentada fora de termini un cop resolta, l'any 2019 la sol·licitud d'informació pública i facilitada la informació disponible i elaborada segons la normativa vigent.
La Proposta de resolució de finalització d'estimació i pèrdua parcial de l'objecte de la Reclamació 177/2020, de la qual n'és el ponent el senyor Josep Mir, interposada contra l'Ajuntament de Barcelona en el marc de la qual es reclama conèixer informació sobre els alumnes amb discapacitat que s'han matriculat en els centres cívics, recull la fonamentació del sentit estimatori del dret d'accés de la persona reclamant a la informació que no li ha estat facilitada, sobre l'alumnat amb discapacitat i bonificat per trimestres l'any 2019 respecte el total d'alumnes, i en canvi, finalitzar per pèrdua sobrevinguda respecte la resta de l'objecte de la reclamació, atès que l'Ajuntament ha facilitat una part de la informació reclamada.
La Proposta de resolució, elaborada per la senyora Elisabet Samarra, de finalització de la Reclamació 189/2020 per pèrdua d'objecte, interposada contra l'Ajuntament de Tarragona i que té per objecte l'accés a informació sobre l'activitat declarada a l'Ajuntament de Tarragona en demanar la llicència d'obertura d'un l'establiment públic, recull els antecedents i les actuacions que s'han dut a terme durant la tramitació del procediment i que justifiquen que l'Ajuntament ha facilitat a la persona reclamant la informació, i que per tant, s'ha produït la pèrdua sobrevinguda de l'objecte de la reclamació i s'ha esvaït per la controvèrsia jurídica plantejada.
El senyor Josep Mir proposa unes esmenes als antecedents que la ponent recollirà a la resolució definitiva.
La Proposta de resolució de finalització de la Reclamació 191/2020 per pèrdua d'objecte, de la qual n'és la ponent la senyora Elisabet Samarra, també interposada contra l'Ajuntament de Tarragona, en el marc de la qual es reclama que es comuniqui si l'obra d'un restaurant compleix tots els requisits tècnics i legals i si comporta algun risc estructural per a l'edifici on està localitzat, recull els antecedents de fet i les actuacions que s'han dut a terme que acrediten que l'Ajuntament ha donat resposta a la persona reclamat a la informació que reclamava, elements que fonamenten la finalització per pèrdua sobrevinguda de l'objecte de la reclamació.
El senyor Josep Mir proposa unes esmenes als antecedents que la ponent incorporarà a la resolució definitiva.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial per raó de la situació d'estat d'alarma decretada, de la qual, com a secretària, estenc aquesta acta.